সকলের খেলার মাঠ একরকম নয়। তুমি লড়ছ তোমার মাঠে। পায়ে বল এলে সুন্দর করে কাটিয়ে একটু একটু করে এগিয়ে দিচ্ছ গোলের দিকে। সে তুমি স্টার্টআপের উদ্যোগপতি হও কিংবা দশটা পাঁচটা চাকরিজীবী। কিংবা কলেজের পড়ুয়া অথবা কলেজে পড়াও। তুমি তোমার মাঠে লড়ছ। আর অভিজিত সরকারকে লড়তে হচ্ছে জীবনের মাঠে। একে তো ফিফা অনূর্ধ্ব বিশ্বকাপে ভারতীয় স্কোয়াড খুব একটা খেলবার সুযোগ পায়নি। এএফসি আন্ডার নাইনটিনে খুব সুবিধের জায়গায় নেই অভিজিত। একথা সাজিয়ে গুছিয়ে না বললেও সকলেই অনুমান করতে পারছেন। ফলে ধীরে ধীরে অভিজিতের লড়াইটা আরও কঠিন হয়ে উঠছে। কিন্তু হার মানার ছেলে নন চুঁচুড়ার অভিজিত সরকার। হেরে যাওয়া মানে তো ফুরিয়ে যাওয়া নয়। সেই কথাই অভিজিত জীবন দিয়ে শিখেছে। বলা ভালো দুটো তিনটে জীবন দিয়ে।